b'\n_START_ARTICLE_\nEMS VCS 3\n_START_PARAGRAPH_\nEMS VCS 3 on Electronic Music Studiosin tuottama analoginen, kannettava syntetisaattori, joka julkaistiin vuonna 1969. Kyseisess\xc3\xa4 syntetisaattorissa ei ole lainkaan koskettimia, vaan joystick, jonka avulla pystyy luomaan erilaisia \xc3\xa4\xc3\xa4niefektej\xc3\xa4._NEWLINE_EMS VCS 3 oli aikoinaan suosittu malli erityisesti progressiivista rockia esitt\xc3\xa4neiden yhtyeiden keskuudessa. Sit\xc3\xa4 ovat k\xc3\xa4ytt\xc3\xa4neet muun muassa The Alan Parsons Project, Jean Michel Jarre, Hawkwind, Brian Eno, Roxy Music, King Crimson, The Who, Gong ja Pink Floyd. Hectorin albumilla Herra Mirandos on k\xc3\xa4ytetty VCS 3:a._NEWLINE_VCS 3:ssa on kolme oskillaattoria. \xc3\x84\xc3\xa4nenv\xc3\xa4ri luodaan kuten modulaarisissa syntetisaattoreissa, mutta yksik\xc3\xb6it\xc3\xa4 yhdist\xc3\xa4vien kaapeleiden sijaan instrumentissa on matriisi ja siihen erityiset liitintapit. Lis\xc3\xa4ksi siin\xc3\xa4 on kohinageneraattori ja keh\xc3\xa4modulaattori._NEWLINE_Muokkausta varten ovat j\xc3\xa4nniteohjattu alip\xc3\xa4\xc3\xa4st\xc3\xb6suodin, verhok\xc3\xa4yr\xc3\xa4generaattori sek\xc3\xa4 j\xc3\xa4nniteohjattu jousikaikulaite. Syntetisaattorissa on kaksi liit\xc3\xa4nt\xc3\xa4\xc3\xa4 ulkopuoliselle l\xc3\xa4hteelle ja kaksi tasoltaan s\xc3\xa4\xc3\xa4dett\xc3\xa4v\xc3\xa4\xc3\xa4 ulostuloa stereo\xc3\xa4\xc3\xa4nt\xc3\xa4 varten. Siihen oli saatavana duofoninen koskettimisto DK 2 tai monofoninen DK 1, joissa on mukana VCO ja VCA. Koskettimisto reagoi soiton voimakkuuteen. Instrumentissa ei ole erillist\xc3\xa4 LFO - generaattoria, vaan oskillaattoria voidaan k\xc3\xa4ytt\xc3\xa4\xc3\xa4 t\xc3\xa4h\xc3\xa4n tarvittaessa._NEWLINE_Rakenteeltaan VCS - 3 syntetisaattoriin pohjautuvia versioita ovat kantokoteloon valmistettu Synthi A ja niin ik\xc3\xa4\xc3\xa4n koteloon rakennettu AKS johon kuului koskettimisto. Synthi Keyboard 1 - versioon kuului 29 - n\xc3\xa4pp\xc3\xa4iminen minikoskettimisto. A ja AKS- mallit oli tarkoitettu my\xc3\xb6s opetusk\xc3\xa4ytt\xc3\xb6\xc3\xb6n, joten niiss\xc3\xa4 on sis\xc3\xa4\xc3\xa4nrakennettu kaiutinpari. Kaikissa malleissa on kuulokeliit\xc3\xa4nt\xc3\xa4._NEWLINE_Synthi 100 on periaatteessa kolme yhteen liitetty\xc3\xa4 VCS 3 - syntetisaattoria. Sek\xc3\xa4 AKS - ett\xc3\xa4 Synthi 100 - mallissa on 256 - askelinen digitaalinen sekvensseri ollen pioneereja t\xc3\xa4m\xc3\xa4n k\xc3\xa4yt\xc3\xb6ss\xc3\xa4 tuohon aikaan yleisempien analogisten sekvensserien sijaan.'